ອົງການ ອະນາໄມໂລກ ເປັນຫ່ວງນໍາ ການກັບມາ ລະບາດໃໝ່ ຂອງມາເລເຣຍ
ອົງການອະນາໄມໂລກກ່າວ​ວ່າ ການ​ສະໜັບສະ​ໜຸນ​ຢູ່​ໃນ​ທົ່ວ​ໂລກ ​ຕໍ່​ການ​ປາບປາມ ພະຍາດ​ມາ​ເລ​ເຣຍ​​ ໃນ​ຮອບປີຜ່ານມາ​ ໄດ້​ຢຸດ​ຊະ​ງັກລົງ.
ອົງການອະນະໄມໂລກ ຫຼື WHO ກ່າວວ່າ ເຖິງແມ່ນວ່າມີ ຄວາມຄືບໜ້າຢ່າງໃຫຍ່ຫລວງໃນການປິ່ນປົວແລະປ້ອງກັນ ພະຍາດໄຂ້ປ່າມາເລເຣຍຫລືໄຂ້ຍຸງ ຢູ່ໃນຫລາຍໆປະເທດ ທີ່ໄດ້ຮັບຜົນກະທົບໃນທົດສະວັດທີ່ຜ່ານມາກໍຕາມ ແຕ່ການ ຂາດເຂີນທຶນຮອນ ອາດຈະເຮັດໃຫ້ພະຍາດດັ່ງກ່າວກັບຄືນ ມາໃໝ່ອີກ ລາຍງານປະຈໍາປີສະບັບໃໝ່ ຂອງອົງການ WHO ກ່າວວ່າ ການສະໜັບສະໜຸນຢູ່ໃນທົ່ວໂລກ ໃນການຕໍ່ສູ້ຕ້ານພະຍາດມາເລເຣຍໃນຮອບ ປີຜ່ານມາໄດ້ຢຸດຊະງັກລົງ ຫລັງຈາກໄດ້ມີການຂະຫຍາຍຕົວຢ່າງວ່ອງໄວ ລະຫວ່າງປີ 2004 ແລະ 2009 ລາຍງານທີ່ນຳອອກເຜີຍແຜ່ໃນ ອາທິດນີ້ກ່າວວ່າ ດ້ວຍເຫດຜົນດັ່ງກ່າວນີ້ ການຈັດສົ່ງມຸ້ງທີ່ອາບນໍ້າຢາ ຂ້າຍຸງໄປໃຫ້ບັນດາປະເທດທີ່ຖືກຄຸກຄາມໂດຍໄຂ້ມາເລເຣຍ ໃນເຂດ ໃຕ້ທະເລຊາຍຊາຮາຣາຂອງທະວີບອາຟຣິກາ ໄດ້ຫຼຸດລົງຫຼາຍກວ່າເຄິ່ງ ນຶ່ງໃນໄລຍະສອງປີທີ່ຜ່ານມາ ຄືຈາກ 145 ລ້ານດາງໃນປີ 2012 ລົງ ມາເປັນ 66 ລ້ານດາງ ໃນປີ 2012 ໄນຈີເຣຍ ແລະສາທາລະນະລັດຄອງໂກ ເປັນປະເທດທີ່ໄດ້ຮັບຜົນກະທົບຮ້າຍແຮງທີ່ສຸດຢູ່ໃນຂົງເຂດອາຟຣິກາ ສ່ວນອິນເດຍ ເປັນປະເທດທີ່ໄດ້ຮັບຜົນກະທົບແຮງທີ່ສຸດໃນເອເຊຍ ເຈົ້າໜ້າທີ່ອົງການ WHO ທ່ານ Richard Cidulskis ກ່າວວ່າ ຄາດຄະເນວ່າ 1 ລ້ານ 1 ແສນຄົນ ໄດ້ລອດພົ້ນຈາກເສຍຊີວິດຍ້ອນມາເລເຣຍ ຢູ່ໃນ 10 ປະເທດທີ່ຖືກຄຸກຄາມໜັກທີ່ສຸດຢູ່ໃນອາຟຣິກາ ທ່ານ ກ່າວຕື່ມວ່າ ອີກ 50 ປະເທດພວມຢູ່ໃນເສັ້ນທາງໄປສູ່ການຫລົດຜ່ອນ ການເສຍຊີວິດຍ້ອນພະຍາດມາເລເຣຍ 75 ເປີເຊັນ ພາຍໃນປີ 2015 ແຕ່ທ່ານກ່າວວ່າ ທຶນຮອນທີ່ຫຼຸດລົງສຳລັບຢາກິນ ມຸ້ງນອນ ແລະເຄື່ອງໃຊ້ທີ່ຈໍາເປັນ ຕ່າງໆ ໃນການຕໍ່ສູ້ກັບພະຍາດມາເລເຣຍນັ້ນ ອາດຈະພາ ໃຫ້ເກີດມີການແຜ່ລະບາດຄືນໃໝ່ຂອງພະຍາດດັ່ງກ່າວ